九月三日宿胥口始聞鴈
作者：范成大
朝代：宋

paragraphs: 故人久不見，乍見雜悲喜。
新鴈如故人，一聲驚我起。
把酒不能觴，送目問行李。
曾雲行路難，空濛千萬里。
塞北多關山，江南渺雲水。
風高吹汝瘦，旅伴今餘幾。
斜行不少駐，滅沒蒼煙裏。
羈遊吾亦倦，客程殊未已。
扁舟費年華，短纜繫沙尾。
物生各有役，冥心聽行止。
江郊匝地熟，場圃平如砥。
歸期且忽念，共飽豐年米。